KIRJALLINEN KYSYMYS E-1415/02 esittäjä(t): Bart Staes (Verts/ALE) komissiolle. Maissilajikkeen T-25 turvallisuus.



Virallinen lehti nro 301 E , 05/12/2002 s. 0141 - 0143



KIRJALLINEN KYSYMYS E-1415/02 esittäjä(t): Bart Staes (Verts/ALE) komissiolle (23. toukokuuta 2002) Aihe: Maissilajikkeen T-25 turvallisuus BBC:n tietojen mukaan maissilajike T-25 saattaa olla haitallinen ihmisten ja eläinten terveydelle. Komissio on kuitenkin sallinut sen kaupallisen käytön. Lupa annettiin ilmeisesti väärien tutkimustulosten perusteella. 1. Mihin tietoihin komissio perusti antamansa luvan maissilajikkeen T-25 käytöstä kaupallisiin tarkoituksiin? Ovatko nämä tiedot yhä luotettavia? 2. Aikooko komissio teettää uuden tutkimuksen maissilajikkeen T-25 turvallisuudesta? Mikä on syynä, jos komissio ei aio tehdä näin? Jos se aikoo tehdä näin, aikooko se kieltää kyseisen maissilajikkeen kaupallisen käytön, kunnes tutkimustulokset ovat selvillä? 3. Aikooko komissio tutkia, mitä haitallisia vaikutuksia maissilajikkeen T-25 käytöllä on tähän mennessä ollut ihmisten ja eläinten terveydelle Euroopassa? Mikä on syynä, jos komissio ei aio tehdä näin? 4. Aikooko komissio laatia myös uuden tutkimuksen muista kolmesta geneettisesti muunnetusta maissilajikkeesta, joiden käytön kaupallisiin tarkoituksiin se on sallinut? Aikooko se kieltää niiden käytön välittömästi, jos säännönvastaisuuksia esiintyy? 5. Mihin toimiin komissio aikoo ryhtyä tällaisten erehdysten ehkäisemiseksi tulevaisuudessa? David Byrnen komission puolesta antama vastaus (8. elokuuta 2002) 1. Komission teki 22. huhtikuuta 1998 päätöksen 98/293/EY(1) geneettisesti muunnetun maissin (Zea mays L. T25) markkinoille saattamisesta (sen tarkoitukselliseksi levittämiseksi ympäristöön ja käyttämiseksi rehussa) geneettisesti muunnettujen organismien tarkoituksellisesta levittämisestä ympäristöön annetun neuvoston direktiivin 90/220/ETY(2) mukaisesti. Päätös perustuu kyseisessä direktiivissä säädettyyn yhteisön lupamenettelyyn, jonka mukaan jäsenvaltioiden toimivaltaisten viranomaisten ja kasveja käsittelevän tiedekomitean on tehtävä kattavia arvioita mahdollisista ihmisten terveydelle ja ympäristölle aiheutuvista vaaroista. Erityisesti kasveja käsittelevän tiedekomitean tehtävänä on ollut tutkia, onko aihetta epäillä, että geneettisesti muunnetun T25-maissilajikkeen saattaminen markkinoille käytettäväksi kuten mikä tahansa muu maissilajike aiheuttaa haittavaikutuksia ihmisten terveydelle ja ympäristölle. Eläinten terveyden suojelun katsotaan tässä yhteydessä olevan osa ympäristönsuojelua. Kasveja käsittelevä tiedekomitea totesi 16. helmikuuta 1998 antamassaan lausunnossa, että ei ole näyttöä siitä, että ihmisten terveys tai ympäristö vaarantuisi siitä syystä, että geneettisesti muunnettua maissilajiketta käytetään kuten mitä tahansa muuta maissilajiketta. Kasveja käsittelevä tiedekomitea tarkisti kyseistä lausuntoaan 20. heinäkuuta 2001 eikä katsonut aiheelliseksi muuttaa aikaisempia päätelmiään. Tiedekomitea on antanut myös kolme muuta T25-maissilajikkeen turvallisuutta koskevaa lausuntoa, jotka on päivätty 30. marraskuuta 2000, 20. heinäkuuta 2001 ja 19. marraskuuta 2001. Komissio sai 12. tammikuuta 1998 ilmoituksen T25-maissilajikkeesta saatujen elintarvikkeiden saattamisesta markkinoille uuselintarvikkeista ja elintarvikkeiden uusista ainesosista 27. tammikuuta 1997 annetun Euroopan parlamentin ja neuvoston asetuksen (EY) N:o 258/97(3) 5 artiklan mukaisesti. Ilmoitus perustui Yhdistyneen kuningaskunnan toimivaltaisen viranomaisen lausuntoon, jonka mukaan T25-maissilajikkeesta saadut tuotteet vastaavat olennaisesti olemassa olevia elintarvikkeita. Elintarvikealan tiedekomitea tarkasteli syyskuussa 2000 Italian viranomaisten toimittamia tietoja, jotka koskivat T25-maissilajikkeesta saatujen elintarvikkeiden turvallisuutta. Tiedekomitea totesi, että kyseiset tiedot eivät muodosta riittävää tieteellistä perustaa olettamukselle, että T25-maissilajikkeesta saadut elintarvikkeet vaarantaisivat ihmisten terveyden. 2. Kuten kysymykseen 1 annetusta vastauksesta ilmenee, T25-maissilajikkeen turvallisuutta on arvioitu tieteellisesti ja tarkistettu useaan otteeseen viime aikoina. Jäsenvaltioiden on direktiivin 90/220/ETY 4 artiklan 1 kohdan mukaisesti varmistettava, että kaikki tarpeelliset toimet toteutetaan sellaisten ihmisten terveydelle ja ympäristölle haitallisten vaikutusten välttämiseksi, joita geneettisesti muunnettujen organismien tarkoituksellinen levittäminen tai markkinoille saattaminen voi aiheuttaa. Asiaa koskevat tiedekomiteat tarkistavat säännöllisin väliajoin turvallisuusarvioita ja ottavat kaikki uudet tulokset asianmukaisesti huomioon. 3. Kysymykseen 1 annetussa vastauksessa tarkoitettu tieteellinen riskinarviointi ei anna syytä epäillä, että T25-maissilajikkeesta saaduilla elintarvikkeilla tai T25-maissilajikkeen käytöllä rehussa olisi haittavaikutuksia ihmisten tai eläinten terveydelle. 4. Direktiiviä 90/220/ETY tarkistettiin vastikään. Se korvataan parlamentin ja neuvoston direktiivillä 2001/18/EY, joka jäsenvaltioiden on saatettava osaksi kansallista lainsäädäntöään 17. lokakuuta 2002 mennessä. Uuden direktiivin mukaisesti direktiivin 90/220/ETY nojalla myönnetyt luvat geneettisesti muunnettujen organismien saattamiseksi markkinoille on uusittava 17. lokakuuta 2006 mennessä. Lupamenettelyyn sisältyy myös uusi asiaa koskeva riskinarviointi. 5. Kuten edellä mainitusta ilmenee, T25-maissilajikkeen ja siitä saatujen elintarvikkeiden riskinarvioinnit on tehty yhteisön lupamenettelyn mukaisesti. (1) EYVL L 131, 5.5.1998. (2) EYVL L 117, 8.5.1990. (3) EYVL L 43, 14.2.1997.